CELEX: 32022R0478
Language: ro
Date: 2022-03-24 00:00:00
Title: Regulamentul de punere în aplicare (UE) 2022/478 al Comisiei din 24 martie 2022 privind menținerea măsurilor de protecție privind importurile de moluște bivalve din Turcia destinate consumului uman (Text cu relevanță pentru SEE)

25.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 98/54
               
            
         REGULAMENTUL DE PUNERE ÎN APLICARE (UE) 2022/478 AL COMISIEI
         din 24 martie 2022
         privind menținerea măsurilor de protecție privind importurile de moluște bivalve din Turcia destinate consumului uman
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 128 alineatul (1),
         întrucât:
         
                     (1)
                  
                  
                     Regulamentul de punere în aplicare (UE) nr. 743/2013 al Comisiei (2) a fost adoptat deoarece auditurile efectuate de Comisie au identificat deficiențe în ceea ce privește aplicarea de către autoritățile competente din Turcia a controalelor oficiale ale producției de moluște bivalve destinate intrării în Uniune și deoarece statele membre au raportat transporturi neconforme de moluște bivalve provenite din Turcia, care nu îndeplineau standardele microbiologice ale Uniunii.
                  
               
                     (2)
                  
                  
                     Cel mai recent audit al Comisiei, care a avut loc în septembrie 2015, a constatat că persistă deficiențe semnificative în sistemul de control al moluștelor bivalve destinate intrării în Uniune.
                  
               
                     (3)
                  
                  
                     În ianuarie 2020, autoritățile competente din Turcia au prezentat informații cu privire la măsurile corective inițiate pentru soluționarea deficiențelor respective. Deși inițial ele au fost evaluate în mod favorabil pe hârtie, nu a fost încă posibil să se efectueze un audit la fața locului pentru a verifica punerea în aplicare a acțiunilor respective, din cauza restricțiilor impuse de pandemia de COVID-19. Până la luarea în considerare în mod favorabil a rezultatelor acestui audit, măsurile impuse prin Regulamentul de punere în aplicare (UE) nr. 743/2013 trebuie să rămână în vigoare.
                  
               
                     (4)
                  
                  
                     Regulamentul de punere în aplicare (UE) nr. 743/2013 a expirat la 31 decembrie 2021. În plus, având în vedere că Directiva 97/78/CE a Consiliului (3), care constituie temeiul regulamentului menționat anterior, nu mai este aplicabilă, temeiul juridic al regulamentului de punere în aplicare al Comisiei trebuie actualizat pentru a face trimitere la articolul 128 din Regulamentul (UE) 2017/625.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Obiect
            Prezentul regulament se aplică moluștelor bivalve vii, refrigerate, congelate și procesate destinate consumului uman (coduri NC: 0307, 1605) și care sunt originare sau expediate din Turcia.
         
         
            Articolul 2
            Interzicerea intrării moluștelor bivalve vii și refrigerate
            Statele membre nu autorizează intrarea în Uniune de moluște bivalve vii și refrigerate originare sau expediate din Turcia.
         
         
            Articolul 3
            Măsuri privind moluștele bivalve congelate și prelucrate
            
               (1)   Aplicând planuri de eșantionare și metode de detecție corespunzătoare, statele membre efectuează teste asupra transporturilor de moluște bivalve congelate sau procesate originare sau expediate din Turcia, astfel cum se prevede la alineatul (2).
               Testele respective au loc la punctul de control la frontieră prin care intră în Uniune transporturile în cauză.
            
            
               (2)   Statele membre execută testele necesare pentru a identifica:
               
                           (a)
                        
                        
                           nivelul de contaminare cu Escherichia coli în toate transporturile de moluște bivalve congelate;
                        
                     
                           (b)
                        
                        
                           prezența biotoxinelor marine în toate transporturile de moluște bivalve congelate sau procesate.
                        
                     
            
               (3)   Transporturile supuse testelor menționate la alineatele (1) și (2) trebuie să rămână sub supravegherea autorităților competente de la punctul de inspecție la frontieră în cauză până la primirea și evaluarea rezultatelor testelor respective.
            
            
               (4)   În cazul în care testele menționate la alineatele (1) și (2) indică faptul că un transport ar putea să fie dăunător pentru sănătatea umană, autoritatea competentă confiscă imediat și distruge transportul sau îl supune unui tratament special, astfel cum se prevede la articolul 67 din Regulamentul (UE) 2017/625 și în conformitate cu articolul 71 alineatele (1) și (2) din același regulament.
            
         
         
            Articolul 4
            Cheltuieli
            Toate cheltuielile efectuate de statele membre ca urmare a aplicării prezentului regulament sunt suportate de agentul economic sau de reprezentantul său responsabil de transport în momentul prezentării transportului respectiv la punctul de control la frontiera de intrare în Uniune.
         
         
            Articolul 5
            Intrarea în vigoare și perioada de aplicare
            Prezentul regulament intră în vigoare în a patra zi de la data publicării în Jurnalul Oficial al Uniunii Europene.
            Se aplică până la 31 decembrie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 martie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 95, 7.4.2017, p. 1.
         
            (2)  Regulamentul de punere în aplicare (UE) nr. 743/2013 al Comisiei din 31 iulie 2013 de introducere a măsurilor de protecție privind importurile de moluște bivalve din Turcia destinate consumului uman (JO L 205, 1.8.2013, p. 1).
         
            (3)  Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (JO L 24, 30.1.1998, p. 9).